7.  ข้อพิพาททางกฎหมาย

บริษัทฯ ไม่มีข้อพิพาททางกฎหมายที่เป็นสาระสำคัญต่อการดำเนินกิจการของบริษัทฯ อย่างไรก็ตาม
บริษัทในเครือมีข้อพิพาททางกฎหมายที่สำคัญ ดังนี้

1.  สายธุรกิจโทรคมนาคมไร้สาย

บริษัท ดิจิตอล โฟน จำกัด(“DPC”) ซึ่งเป็นบริษัทย่อย มีข้อพิพาทกรณี บริษัท โทเทิ่ล แอ็คเซ็ส
คอมมูนิเคชั่น จำกัด (มหาชน) เสนอข้อพิพาทต่อสถาบันอนุญาโตตุลาการ สำนักระงับข้อพิพาท
สำนักงานศาลยุติธรรม เป็นข้อพิพาทหมายเลขดำที่ 36/2546 วันที่ 30 มิถุนายน 2546 และ
62/2546 วันที่ 28 ตุลาคม 2546 เพื่อเรียกร้องให้ DPC ชำระเงินเป็นเงินจำนวน
18,142,788.89 เหรียญสหรัฐ พร้อมดอกเบี้ยในอัตราร้อยละ 9.5 ต่อปี จากต้นเงินจำนวน
16,939,179 เหรียญสหรัฐ นับจากวันเสนอข้อพิพาทจนกว่าจะชำระเสร็จ และให้ชำระเงินจำนวน
18,683,575.65 เหรียญสหรัฐ พร้อมดอกเบี้ยในอัตราร้อยละ 9.5 ต่อปี จากต้นเงินจำนวน
18,548,401 เหรียญสหรัฐ นับจากวันเสนอข้อพิพาทจนกว่าจะชำระเสร็จ ตามลำดับ
อันเกิดจากมูลหนี้ตามสัญญา Agreement to Unwind the Service Provider Agreement
ฉบับลงวันที่ 7 มกราคม 2540 ซึ่ง DPC ได้ยื่นคำคัดค้านข้อเรียกร้องทั้งสองกรณีดังกล่าวแล้ว
ปัจจุบันอยู่ในระหว่างการพิจารณาข้อพิพาทของคณะอนุญาโตตุลาการ อนึ่งหาก DPC
จะต้องชำระเงินตามข้อเรียกร้อง คำชี้ขาด หรือคำพิพากษา ก็ไม่เป็นเหตุให้ DPC
มีภาระที่จะต้องชำระหนี้เพิ่มขึ้นกว่าหนี้ที่มีอยู่เดิม สิทธิเรียกร้องและข้อพิพาทในกรณีนี้
จึงไม่ทำให้กลุ่มบริษัทได้รับผลกระทบต่อฐานะทางการเงินหรือการดำเนินกิจการของบริษัทแต่อย่างใด

2.  สายธุรกิจดาวเทียมและธุรกิจต่างประเทศ

ไม่มีข้อพิพาททางกฎหมายที่เป็นสาระสำคัญต่อการดำเนินกิจการของกลุ่มบริษัทฯ

3.  สายธุรกิจสื่อและโฆษณา

ปัจจุบันฝ่ายบริหารของบริษัทฯ เชื่อว่าไม่มีคดีหรือข้อพิพาทใดๆ ที่บริษัทฯ
มีโอกาสแพ้คดีสูงจนอาจมีผลกระทบด้านลบต่อบริษัทฯ อย่างเป็นสาระสำคัญ

ส่วนข้อพิพาทเรื่องสัญญาสัมปทานระหว่างบริษัทฯ กับ สปน. ตามที่บริษัทฯ
ได้ยื่นคำเสนอข้อพิพาทต่อสถาบันอนุญาโตตุลาการเพื่อให้ สปน.
ดำเนินการชดเชยและลดค่าสัมปทานให้แก่บริษัทฯ นั้น เมื่อวันที่ 30 มกราคม 2547
คณะอนุญาโตตุลาการได้มีคำวินิจฉัยชี้ขาดตามข้อพิพาท มีสาระสำคัญดังนี้

-   ให้ สปน. ชดเชยความเสียหายโดยชำระเงินคืนให้แก่บริษัทฯ จำนวน 20 ล้านบาท

-   ให้ปรับลดผลประโยชน์ตอบแทนตามสัญญาเข้าร่วมงานฯ ข้อ 5 วรรคหนึ่ง
    ในส่วนจำนวนเงินรับประกันผลประโยชน์ขั้นต่ำ ให้ปรับลดจากเดิมลงเหลือปีละ 230 ล้านบาท
    โดยไม่ต้องชำระเงินขั้นต่ำส่วนที่เพิ่มขึ้นในแต่ละปีอีกและปรับลดผลประโยชน์ตอบแทนเป็นอัตราร้อยละจากเดิมลงเหลืออัตราร้อยละ
    6.5 ของรายได้ก่อนหักค่าใช้จ่ายและภาษีใดๆ
    โดยเปรียบเทียบระหว่างจำนวนเงินที่คำนวณได้ตามอัตราร้อยละ 6.5
    ของรายได้ก่อนหักค่าใช้จ่ายและภาษีใดๆ กับเงินประกันผลประโยชน์ตอบแทนขั้นต่ำปีละ 230
    ล้านบาท จำนวนใดมากกว่าให้ชำระตามจำนวนที่มากกว่านั้น ทั้งนี้ นับแต่วันที่ 3 กรกฎาคม
    2545 เป็นต้นไป

-   ให้ สปน. คืนเงินผลประโยชน์ตอบแทนขั้นต่ำที่บริษัทฯ
    ได้ชำระโดยมีเงื่อนไขในระหว่างพิจารณาข้อพิพาทนี้เมื่อวันที่ 3 กรกฎาคม 2546 จำนวน 800
    ล้านบาท โดยคืนให้แก่บริษัทฯ จำนวน 570 ล้านบาท

-   ให้บริษัทฯ สามารถออกอากาศช่วงเวลา Prime Time คือ ช่วงเวลาระหว่าง 19.00 น.
    ถึง 21.30 น. ได้โดยไม่ต้องถูกจำกัดเฉพาะรายการข่าว สารคดี และสารประโยชน์
    แต่บริษัทฯ จะต้องเสนอรายการข่าว สารคดี และสารประโยชน์ ไม่น้อยกว่าร้อยละ 50
    ของเวลาออกอากาศทั้งหมด
    ทั้งนี้ภายใต้ข้อบังคับของกฎระเบียบที่ทางราชการออกใช้บังคับแก่สถานีวิทยุโทรทัศน์โดยทั่วๆ ไป

ซึ่งตามเงื่อนไขสัญญาเข้าร่วมงานฯ ข้อที่ 15 ระบุว่า
“ให้คำตัดสินของอนุญาโตตุลาการเป็นที่สุดและผูกพันคู่สัญญาทั้ง 2 ฝ่าย” และ
ข้อบังคับของสถาบันอนุญาโตตุลาการ พ.ศ.2545 ข้อ 30
ถือว่าคำชี้ขาดมีผลตั้งแต่วันที่คู่พิพาทได้รับสำเนาคำชี้ขาด ซึ่งกรณีของบริษัทฯ และ สปน.
ได้รับทราบคำชี้ขาดพร้อมกันในวันที่ 30 มกราคม 2547

อนึ่ง
สปน.ได้ยื่นคำร้องต่อศาลปกครองเพื่อพิจารณาและมีคำสั่งหรือคำพิพากษาให้เพิกถอนคำชี้ขาดของคณะอนุญาโตตุลาการเมื่อวันที่
27 เมษายน 2547 และปัจจุบันอยู่ในระหว่างการพิจารณาของศาลปกครอง

1.  สายธุรกิจ E-Business

ไม่มีข้อพิพาททางกฎหมายที่เป็นสาระสำคัญต่อการดำเนินกิจการของกลุ่มบริษัทฯ